Auxiliante Domino nostro Jesu Christo, placuit atque convenit inter domno Teutbaldo episcopo et, ab alia parte, Vdulgerio, ut inter se aliquid de terris eorum commutare vel excamiare deberent, quod ita et fecerunt. In primis dedit domnus Teutbaldus episcopus, de suum beneficium, de racione sancti Benigni, partibus Udulgerio, vinea una, que est sita in pago Uscarense et in fine Dicmes; et abet ipsa vinea terminaciones, de uno latus ipse Udulgerius tenet; de alio latus, Richardis femina tenet; de una front, terra sancti Nazarii; ex alia fronte, strada publica pergit; abet ipsa vinea in longum perticas agripennales XXIII; in una front, perticas VI; ex alia fronte, perticas V; infra istas perticaciones vel terminaciones totum ad integrum. Similiter, dedit Udulgerius, de suum proprium, partibus domno Teutbaldo episcopo, una vinea ad racionem sancti Benigni recipiendum, que est sita in pago Uscarense, et in fine Dicmes; abet ipsa vinea terminaciones, de uno latus terra sancti Benigni; de alio latus Tresgerius tenet; in una fronte, Isaac tenet; ex alia fronte, Grifoinus tenet; abet in longum perticas agripennales XLVIIII; in una front perticas IIII, pedales VII; ex alia fronte perticam I pedes VI. Et dedit in alium locum campo I de terra arabili, qui est situs in ipso pago et in ipsa fine; abet terminaciones ipse campus, de uno latus, Udulgerius tenet; de alio latus, terra sancti Benigni; in uno front Milo tenet; ex alio fronte, Tresgerius tenet; abet in longum perticas XXVIII; in duos frontes, perticas II, pedales VI; infra istas terminaciones vel perticaciones, totum ad integrum. Et repromittunt inter se unusquisque, de oc quod accepit, quod nulla calumnia dicere nec repetere debeat; quod si fecerit, inferat unusquisque in duplum tantum quantum ipsa terra meliorata apparuerit, fisco vero auri uncias III, coactus desolvat; et hoc procamium inter ipsos factum omni tempore firmum et stabile permaneat stipulatione subnixa. Actum Dicmes villa, publice. Signum Udulgerio, qui hanc procamium fieri et firmare rogavit. S. Vuarnerio. S. Ergaudo. Signum Dalfino. S. Grifono. S. Beringerio. S. Adalgaudo. S. Alcaudo. Ainus presbiter rogatus scripsit et subscripsit. Datum die martis, nonis novembris, anno VIII regnante Karolo rege.